Verdagte wil skuldig pleit ná moord op Pta-manKichebrand tydens sy verskyning in die Bronkhorstspruit-landdroshof. ŉ Verdagte het Maandagoggend in die hof op Bronkhorstspruit verskyn in verband met die moord op Jaco Geldenhuys verlede maand. Die 32-jarige Jaco, ŉ pakhuisbestuurder van Pretoria wat in sy vrye tyd ook motorherstelwerk gedoen het, het op 14 Julie spoorloos verdwyn nadat ŉ man hom gevra het om herstelwerk aan ŉ voertuig by ŉ perseel naby Cullinan te gaan doen. Jaco ken ŉ vriendin van dié man. Hy het na die kwansuise herstelwerk nooit weer huis toe gekom nie en het die volgende dag ook nie by die werk opgedaag nie. Sy familie het ŉ soektog na hom van stapel gestuur en ŉ saak by die polisie aanhangig gemaak. Jaco Geldenhuys se liggaam is verlede maand gevind nadat hy spoorloos verdwyn het. Geldenhuys se motor is die Donderdag ná sy verdwyning stowwerig en verlate by ŉ winkelsentrum in Pretoria gevind en sy liggaam is ŉ dag later naby ŉ grondpad in die Cullinan-omgewing aangetref. Volgens die nadoodse ondersoek is hy aangerand en gewurg. Johan Martin Kichebrand is kort daarna in ŉ hospitaal in verband met die moord in hegtenis geneem. Hy het Maandag op ŉ aanklag van moord en regsverydeling in die landdroshof verskyn en het aangedui dat hy gaan skuldig pleit. Hy het ook enige regshulp van die hand gewys en aan die hof gesê hy gaan homself verteenwoordig. Kichebrand het ook gesê dat hy nie aansoek wil doen om borgtog nie. Hy bly dus tot sy volgende hofverskyning agter tralies. Hy het glo verlede week reeds uitwysings aan die polisie gedoen en ŉ bekentenis afgelê.